采菊亭
作者：朱豈
朝代：宋

paragraphs: 霜降草花落，林柯亦紛披。
耿耿園中菊，煌煌發幽姿。
良夜積華露，花葉繁以滋。
風流賢史君，澹然與花期。
黎旦曳杖去，採掇欣忘疲。
佳色彌清興，明艷侔晨煇。
雅尚已千載，神交此一時。
秉芬寄遐想，載詠閒居詩。
氣清秋改容，景晏山益奇。
佳處要領略，忘言心自怡。
客來無可語，坐見花陰移。
夕英浮凍醴，痛飲須反卮。
歸來北窗下，古風良可追。